DECRETO 227/2008, do 25 de setembro, polo que se acorda a cesión en propiedade a título gratuíto dun inmoble en Ponte Caldelas a favor do Instituto Galego da Vivenda e Solo.
CONSELLERÍA DE ECONOMÍA E FACENDA — III. OUTRAS DISPOSICIÓNS — 13/10/2008

Con data 12 de xullo de 2001 asinouse o convenio de colaboración entre a Consellería de Política Territorial, Obras Públicas e Vivenda, o Instituto Galego da Vivenda e Solo, e a empresa pública Xestión Urbanística de Pontevedra, S.A. para a construción dunha central de transportes en Ponte Caldelas. Posteriormente, asinouse novo convenio entre as mesmas partes o 13 de xuño de 2003 que se prorrogou mediante Acordo do 23 de decembro de 2004.
De conformidade coas acordos anteriores a Comunidade Autónoma de Galicia é titular dun inmoble en Ponte Caldelas por título de expropiación.
A Consellería de Política Territorial, Obras Públicas e Transportes en cumprimento dos convenios instou a Consellería de Economía e Facenda a tramitación dun expediente de cesión ao Instituto Galego da Vivenda e Solo.
Mediante a Orde do 10 de setembro de 2008 declarouse a alleabilidade da parcela co obxecto de permitir o tráfico patrimonial.
A Secretaría Xeral e do Patrimonio, dependente da Consellería de Economía e Facenda, tramitou o expediente de cesión do inmoble de acordo co previsto nos artigos 83 e seguintes do regulamento que desenvolve a Lei 3/1985, do patrimonio da comunidade autónoma.
Na súa virtude, por proposta do conselleiro de Economía e Facenda e logo de deliberación do Consello da Xunta de Galicia, na súa reunión do día vinte e cinco de setembro de dous mil oito,
DISPOÑO:
Artigo 1º
Acórdase a cesión, a título gratuíto, a favor do Instituto Galego da Vivenda e Solo, da propiedade do ben inmoble que se describe a continuación:
Inmoble situado no concello de Ponte Caldelas que se describe segundo o rexistro como centro de transportes e terminal intermodal de Ponte Caldelas, cunha superficie total de 86.986 m2 e situada no lugar da Reigosa que linda: norte, resto do predio da Comunidade de Montes Veciñais en Man Común da Reigosa e camiño público; sur, estrada provincial EP-0004 e resto do predio da Comunidade de Montes Veciñais en Man Común da Reigosa; leste, camiño público e estrada provincial EP-0004; oeste, parque empresarial do Campiño (Pontevedra). Inscrita no Rexistro da Propiedade de Ponte Caldelas no tomo 192, libro 75, folio 171, predio 9.130.
Artigo 2º
A cesión en propiedade queda sometida ás seguintes cláusulas:
a) O inmoble destinarase a centro de transportes e terminal intermodal de Ponte Caldelas.
b) No caso de que o inmoble non sexa dedicado ao uso previsto no acordo de cesión dentro do prazo dun ano contado desde o outorgamento da escritura pública, deixase de estalo con posterioridade ou se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o inmoble reverterá á comunidade autónoma, que terá dereito a percibir, logo de taxación pericial, o valor dos detrimentos ou das deterioracións que experimentasen. A Consellería de Economía e Facenda poderá comprobar o cumprimento das obrigas que leva implícitas a cesión. A reversión producirase con todas as súas pertenzas e accesións sen que proceda a favor do concello ningunha indemnización.
Artigo 3º
A cesión formalizarase mediante escritura pública subscrita pola Secretaría Xeral e do Patrimonio ou funcionario en que delegue, debendo constar nela o acordo de cesión e a aceptación do cesionario. Os custos de formalización serán por conta do cesionario.
Disposición derradeira
A Consellería de Economía e Facenda, a través da Secretaría Xeral e do Patrimonio, realizará todos os trámites necesarios para a efectividade de canto se dispón neste decreto.
Santiago de Compostela, vinte e cinco de setembro de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda